**SVARBIAUSI KLAUSIMAI APIE PARAMĄ NAMŲ MODERNIZAVIMUI**

|  |  |
| --- | --- |
| **Kokia suma numatyta 2019 m. kvietimui?** | Klimato kaitos programos lėšų naudojimo 2019 m. sąmatą detalizuojančiame plane priemonei „Fizinių asmenų vieno ar dviejų butų gyvenamųjų namų atnaujinimo (modernizavimo), pasiekiant ne mažesnę nei B namo energinio naudingumo klasę ir sumažinant šiluminės energijos suvartojimo sąnaudas ne mažiau kaip 40 % lyginant su skaičiuojamosios šiluminės energijos sąnaudomis iki atnaujinimo (modernizavimo) projekto įgyvendinimo“ skirta 3 mln. eurų. |
| **Kas gali būti pareiškėjas?** | Fizinis asmuo, nuosavybės teise valdantis vieno ar dviejų butų gyvenamosios paskirties namą, kurio statyba yra užbaigta teisės aktų nustatyta tvarka ir įregistruota Nekilnojamojo turto registre. Netinkamu pareiškėju laikomas asmuo, kurio gyvenamajam namui yra/ar buvo išduotas B energinio naudingumo sertifikatas. |
| **Koks finansuojamų projektų tikslas?** | Modernizavus namą pasiekti ne mažesnę nei B namo energinio naudingumo klasę ir sumažinti skaičiuojamosios šiluminės energijos suvartojimo sąnaudas ne mažiau kaip 40% lyginant su skaičiuojamosios šiluminės energijos sąnaudomis iki atnaujinimo (modernizavimo) projekto įgyvendinimo |
| **Kaip atrenkami finansuoti projektai?** | Projektai atrenkami konkurso būdu pagal prioritetinius projektų atrankos kriterijus. Kompensacijos skyrimui jokios įtakos nedaro registracijos formos pateikimo greitis, t. y. nesvarbu ar registracijos formą pateikėte pirmąją ar paskutinę kvietimo dieną. |
| **Pagal kokius prioritetinius kriterijus bus vertinami projektai?** | 1.Vertinama pagal turėtą aukščiausią namo energinio naudingumo klasę iki pastato atnaujinimo (modernizavimo) pradžios. Aukštesnis balas skiriamas projektams, kurie prieš pastato atnaujinimą (modernizavimą) turėjo žemesnę energinio naudingumo klasę t. y. jei iki pastato atnaujinimo modernizavimo pastatas buvo: C klasės – 2 balai; D klasės – 4 balai; E klasės – 6 balai; F klasės – 8 balai; G klasės – 10 balų. 2. Vertinamas kompensacijos dydis pagal pasirinktas energijos vartojimo efektyvumo priemones. Aukštesnis balas skiriamas projektui, kurio kompensacinės išmokos dydis pagal apsirinktas energijos vartojimo efektyvumo priemones yra mažesnis: kai projekto kompensacinės išmokos dydis iki 5000 Eur – 5 balai; kai projekto kompensacinės išmokos dydis nuo 5001 Eur iki 7500 Eur imtinai – 4 balai; kai projekto kompensacinės išmokos dydis nuo 7501 Eur iki 9500 Eur imtinai – 3 balai; kai projekto kompensacinės išmokos dydis nuo 9501 Eur iki 11500 Eur imtinai – 2 balai; kai projekto kompensacinės išmokos dydis nuo 11501 Eur iki 14500 Eur imtinai – 1 balas. |
| **Koks kompensacijos dydis?** | Maksimalus kompensacinės išmokos dydis vienam pareiškėjui yra 14 500 Eur. Kompensacinės išmokos fiziniams asmenims apskaičiuojamos vadovaujantis fiksuotais dydžiais, patvirtintais Lietuvos Respublikos aplinkos ministro [2019 m. gegužės 9 d. įsakymu Nr. D1-278 „Dėl Lietuvos Respublikos aplinkos ministro 2018 m. liepos 12 d. įsakymo Nr. D1-674 „Dėl Mažos apimties projektų, finansuojamų iš Klimato kaitos specialiosios programos lėšų, maksimalių tinkamų išlaidų dydžių patvirtinimo pakeitimo“.](https://e-seimas.lrs.lt/portal/legalAct/lt/TAD/d931f820723311e99ceae2890faa4193?jfwid=saqd0ptas)Faktinė kompensacinė išmoka apskaičiuojama vadovaujantis pareiškėjo pateiktais projekto įgyvendinimą, darbų atlikimą ir (ar) technologijos įsidiegimą įrodančiais dokumentais neviršijant Registracijos formoje nurodytos prašomos kompensacinės išmokos sumos, įvertinant įdiegtą įrangą ir jos nominalią galią ar įgyvendintą energijos efektyvumo didinimo priemonę. |
| **Ką turi daryti fizinis asmuo, norintis gauti paramą?** | • Sulaukti, kada [www.apva.lt](http://www.apva.lt) bus paskelbtas kvietimas teikti registracijos formas • Kvietimo galiojimo metu (ne anksčiau ir ne vėliau) užpildyti registracijos formą ir su kvietime nurodytais dokumentais ir kvietime nurodytu būdu pateikti APVA;• APVA per 30 dienų pasibaigus kvietimui, įvertins Jūsų pateiktą registracijos formą ir informuos apie kompensacinės išmokos rezervavimą arba registracijos formos atmetimą, paaiškinant atmetimo priežastį. Kvietimai ir registracijos formos skelbiamos [apvis.apva.lt](http://apvis.apva.lt) |
| **Koks išlaidų tinkamumo laikotarpis?** | Tinkamos finansuoti yra projekto išlaidos, numatytos projekto registracijos formoje ir patirtos ne anksčiau kaip prieš 3 metus nuo metų, kuriais pateikta projekto registracijos forma, pradžios, t. y. nuo 2016 m. sausio 1 d. iki 2020 m. kovo 31 d. |
| **Per kiek laiko galėsiu įgyvendinti projektą?** | * Įgyvendinti projektą privaloma ne vėliau, kaip iki 2020 m. kovo 31 d.;
* Pateikti APVA išlaidų kompensavimo prašymą ne vėliau, kaip iki 2020 m. kovo 31 d.
 |
| **Kokius dokumentus kartu su registracijos forma turi pateikti fizinis asmuo ?** | 1. Energinio naudingumo vertinimas (sąmata ar kt. dokumentas) su privalomų atlikti darbų kiekiais pagal finansuojamų darbų sąrašą, siekiant, kad būtų pasiekta ne mažesnė nei B namo energinio naudingumo klasė ir sumažintos skaičiuojamosios šiluminės energijos sąnaudos ne mažiau, kaip 40 procentų lyginant su skaičiuojamosios šiluminės energijos sąnaudomis iki atnaujinimo.2. Pastato energinio naudingumo sertifikatas, kuriame nurodyta pastato energinio naudingumo klasė prieš modernizavimą. 3. Jei pareiškėjas įgalioja kitą fizinį ar juridinį asmenį už jį APVA pateikti dokumentus kompensacinių išmokų gavimui, kartu su registracijos forma privaloma pateikti notaro patvirtintą įgaliojimą. 4. Jei yra namo bendrasavininkų, kartu su registracijos forma turi būti pateiktas laisvos formos sutikimas įgyvendinti projektą.Pavyzdines dokumentų formas galima rasti apvis.apva.lt „Pagalba“. |
| **Kokie įpareigojimai atsiranda gavus finansavimą?** | * Už suteiktas finansavimo lėšas materialųjį ir nematerialųjį turtą pareiškėjas įsigyja savo nuosavybėn ir naudoja registracijos formoje nustatytais tikslais ne trumpiau kaip penkerius metus nuo kompensacinės išmokos gavimo dienos be APVA sutikimo neperleidžiant, neparduodant, neįkeičiant ar kitokiu būdu nesuvaržant daiktinių teisių į turtą (leidimą įkeisti turtą APVA gali suteikti tiems pareiškėjams, kuriems banko paskola yra vienas iš projekto finansavimo šaltinių). Pareiškėjui pažeidus šį punktą, APVA susigrąžina kompensacinę išmoką proporcingai neišlaikytam investicijų tęstinumo laikotarpiui (metais);
* APVA per penkerių metų laikotarpį nuo išlaidų kompensavimo prašymo apmokėjimo turi teisę bet kada atlikti patikras projekto įgyvendinimo vietoje ir prašyti pateikti su projekto veikla susijusius dokumentus. Pareiškėjui nevykdant Tvarkos apraše ir registracijos formoje nustatytų reikalavimų, APVA turi teisę iš pareiškėjo pareikalauti grąžinti kompensacinę išmoką.
 |
| **Ką daryti, jei nespėsiu įgyvendinti projekto per nustatytą laikotarpį?** | Jeigu pareiškėjas neįgyvendins projekto ir (ar) nepateiks išlaidų kompensavimo prašymo iki 2020 m. kovo 31 d., arba raštu neinformuos APVA, kad negalės įgyvendinti projekto iki 2019 m. gruodžio 1 d., jis netenka teisės kreiptis ir gauti kompensacinę išmoką iš Programos lėšų vienerius metus nuo metų, einančių po metų, kai paskelbtas kvietimas, kovo 31 d. ir yra išbraukiamas iš registracijos sąrašo. |
| **Per kiek laiko išmokama kompensacija?** | Projekto išlaidas APVA apmoka ne vėliau kaip per 60 kalendorinių dienų nuo **tinkamai įforminto išlaidų kompensavimo prašymo** ir visų privalomų pateikti dokumentų registravimo dienos, taip pat, jei APVA atlikus patikrą projekto įgyvendinimo vietoje, nerandama trūkumų. |
| **Kokias pagrindines klaidas daro pareiškėjai?** | • Su registracijos forma nepateikia energinio naudingumo sertifikato ir Energinio naudingumo vertinimo (sąmatos ar kt. dokumento) su privalomų atlikti darbų kiekiais pagal finansuojamų darbų sąrašą, siekiant, kad būtų pasiekta ne mažesnė nei B namo energinio naudingumo klasė ir sumažintos skaičiuojamosios šiluminės energijos sąnaudos ne mažiau, kaip 40 procentų lyginant su skaičiuojamosios šiluminės energijos sąnaudomis iki atnaujinimo;• Prašo paramos modernizavimui, nors namas nėra baigtas statyti;• Iki nustatyto termino nespėja įgyvendinti projekto ir atlikti visų darbų arba darbai atliekami ne iki galo (pvz. apšiltinus namą nėra atliktas apdailos sluoksnis ar pan.);• Iki nustatyto termino neinformuoja APVA, kad nespės įgyvendinti projekto; • Projekto įgyvendinimo vietoje vykdoma ūkinė komercinė veikla, pvz. Kaimo turizmas ar pan.  |
| **Kokie pagrindiniai teisės aktai reglamentuoja kompensacijų gavimą?** | [Lietuvos Respublikos aplinkos ministro 2019 m. gegužės 6 d. įsakymas Nr. D1-267 „Dėl Klimato kaitos programos kompensacinių išmokų fiziniams asmenims tvarkos aprašo patvirtinimo](https://e-seimas.lrs.lt/portal/legalAct/lt/TAD/afe3e8c070a311e99ceae2890faa4193?jfwid=saqd0pu7p)“;Kompensacinės išmokos fiziniams asmenims apskaičiuojamos vadovaujantis fiksuotais dydžiais, patvirtintais Lietuvos [Respublikos aplinkos ministro 2019 m. gegužės 9 d. įsakymu Nr. D1-278 „Dėl Lietuvos Respublikos aplinkos ministro 2018 m. liepos 12 d. įsakymo Nr. D1-674 „Dėl Mažos apimties projektų, finansuojamų iš Klimato kaitos specialiosios programos lėšų, maksimalių tinkamų išlaidų dydžių patvirtinimo pakeitimo](https://www.e-tar.lt/portal/lt/legalAct/7901ac90724a11e9b81587fcbd5a76f6)“.Tinkamų finansuoti išlaidų kategorijos nustatytos vadovaujantis Lietuvos [Respublikos aplinkos ministro 2019 m. gegužės 9 d. įsakymu Nr. D1-276 „Dėl Lietuvos Respublikos aplinkos ministro 2013 m. liepos 3 d. įsakymo Nr. D1-493 „Dėl Tinkamų projektų išlaidų kategorijų pagal Klimato kaitos specialiosios programos finansavimo kryptis patvirtinimo“ pakeitimo](https://www.e-tar.lt/portal/lt/legalAct/97bfda30724a11e9b81587fcbd5a76f6)“; [Lietuvos Respublikos aplinkos ministro 2019 m. kovo 7 d. įsakymas Nr. D1-129 „Dėl Klimato kaitos programos lėšų naudojimo 2019 m. sąmatos patvirtinimo](https://e-seimas.lrs.lt/portal/legalAct/lt/TAD/a772c95340a511e98893d5af47354b00?jfwid=2vcaoe1gy)“; [Lietuvos Respublikos aplinkos ministro 2019 m. gegužės 9 d. įsakymas Nr. D1-275 „Dėl Klimato kaitos programos lėšų naudojimo 2019 m. sąmatą detalizuojančio plano patvirtinimo](https://e-seimas.lrs.lt/portal/legalAct/lt/TAD/050e4d43723411e99ceae2890faa4193?jfwid=2vcaoe1gy)“. |